text: Træner bekræfter: Jeg er fyret
  03 juni 2013 kl. 12.57
  Håndboldtræneren Peter Bredsdorff-Larsen bekræfter, at han stopper i KIF Kolding København efter kritik fra spillerne.
  Træneren havde ellers et år tilbage af sin kontrakt, og han kommer også til at få løn af klubben i det kommende år, fortæller han.
  Utilfredshed blandt spillerne er hovedårsagen til, at den tidligere assistenttræner på A-landsholdet ryger ud før tid.
  
  Kan ikke komme videre
  Peter Bredsdorff-Larsen var i weekenden til Final4-stævne i Köln sammen med KIF Kolding Københavns direktør, Jens Boesen.
  Under turen kom det frem, at spillerne i klubben ønskede at komme af med træneren.
  - Jeg har haft nogle møder med Jens i går i Köln, og efter den måde tingene er blevet grebet an på, er der ikke så mange muligheder for os at komme videre, siger træneren.
  
  Sportslig skuffelse
  Peter Bredsdorff-Larsens exit kommer efter en sportsligt skuffende afslutning på sæsonen for den ambitiøse håndboldklub.
  KIF Kolding København sluttede sæsonen af ved at tabe DM-finalen til Aalborg Håndbold.
  I EHF Cuppen røg klubben ud i kvartfinalerne med et knebent nederlag efter to kampe mod Team Tvis Holstebro
  
  Manglende kommunikation
  Peter Bredsdorff-Larsen er meget skuffet over, hvad han kalder manglende kommunikation fra spillernes side.
  Han har som mangeårig assistenttræner på A-landsholdet arbejdet tæt sammen med mange af klubbens profiler som Kasper Hvidt, Joachim Boldsen, Bo Spellerberg og Lars Jørgensen.
  - Dialog og kommunikation er ikke værktøjer, som spillerne har taget i anvendelse, siger træneren.
  
  Personlig skuffelse
  - Det er det eneste sted, hvor jeg sidder tilbage med en personlig skuffelse efter to rigtig spændende år.
  - Det er, at spillerne - herunder en stribe nøglespillere jeg har kendt gennem mange år på landsholdet - har mødt mig med alt andet end det, jeg synes, jeg har mødt dem med, nemlig dialog og kommunikation, siger Peter Bredsdorff-Larsen.
  
  Stadig passioneret
  Træneren havde et år tilbage af sin kontrakt, og han kommer også til at få løn af KIF Kolding København i det kommende år, fortæller han.
  - Næste år er jeg på lønningslisten. Jeg har lyst til at sætte mig stille og roligt ned og fundere over livet og de muligheder, der er. Jeg er stadig et passioneret håndboldmenneske, siger træneren.
  